REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/155-15

Datum: 17. jul 2015. godine

B e o g r a d

**Z A P I S N I K**

**SA 25. SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 16. APRILA 2015. GODINE**

 Sednica je počela u 10 časova.

 Sednicom je predsedavao predsednik Odbora Meho Omerović.

 Sednici su prisustvovali: Ljiljana Malušić, Biljana Ilić Stošić, Milanka Jevtović Vukojičić, Slobodan Perić, Vladica Dimitrov, Aida Ćorović, Biljana Hasanović Korać i Elvira Kovač, članovi Odbora.

 Sednici nisu prisustvovali članovi Odbora: Zlata Đerić, Suzana Šarac, Dubravka Filipovski, Ljibuška Lakatoš, Stefana Miladinović, Vera Paunović, Olena Papuga i Sulejman Ugljanin.

 Sednici su prisustvovali zamenici članova Odbora: Nenad Mitrović i Milena Turk.

 Sednici su prisustvovali i: Suzana Paunović, direktorka Kancelarije za ljudska i manjinska prava; Vladimir Vukičević, Ministarstvo pravde, Darija Koturović, Ministarstvo pravde, Marko Jovanović, Kancelarija za ljudska i manjinska prava.

 Predsednik Odbora je konstatovao da su ispunjeni uslovi za rad i odlučivanje, te je predložio sledeći

D n e v n i r e d :

1. Razmatranje Nacrta akcionog plana za Poglavlje 23.

 Članovi Odbora su jednoglasno PRIHVATILI predloženi Dnevni red.

 **Predsednik Odbora** je dao reč predstvnicima Kancelarije za ljudska i manjinska prava i Ministarstva pravde.

 **Suzana Paunović** je istakla da Akcioni plan za pregovaračko poglavlje 23 obuhvata tri ključne oblasti, pre svega vladavinu prava, pravosudni sistem i borbu protiv korupcije. U velikom broju oblasti koja obuhvata ovaj akcioni plan već je započet reformski proces, pojedine aktivnosti su već odmakle, ali pored toga, imalo se u vidu da postoje određena ograničenja, kako u smislu budžeta, tako i u smislu administrativnih kapaciteta. Presek aktivnosti, presek stanja u svim oblastima napravljen je zaključno sa 1. septembrom 2014. godine, a naknadne aktivnosti su date kao pregled u dodatnim aneksima koji prate akcioni plan. Dalje je istakla da je čitav proces izrade akcionog plana pratila dodatna metodologija koja je obezbeđivala da ovaj proces bude transparentan, da on podrzumeva uključivanje ne samo ministarstava u Vladi, već i nezavisnih tela, eksperata, konsultanata, izuzetno širok krug nevladinih organizacija. Naročito je istakla činjenicu da su nevladine orgaizacije sve vreme, preko Kancelarije za saradnju sa civilnim sektorom i Ministarstva pravde bile uključene u proces što kroz davanje početnih informacija što kroz komentarisanje svih verzija akcionog plana i to je nešto što doprinosi kvalitetu ovog dokumenta. Istakla je da se održao veliki broj plenarnih i bilateralnih konsultativnih sastanaka, da su postojale internet konsultacije na dnevnoj bazi, što je sve doprinosilo tome da ovaj proces bude transparentan i maksimalno kooperativan. Smatra da je izuzetno značajno što imamo vrlo jasno postavljene aktivnosti, rokove koji prate svaku od aktivnosti i budžet, pri čemu se vodilo računa ne samo da se uključe sredstva iz budžeta Republike, već i sredstva koja dolaze kao deo bilateralne, međunarodne pomoći, bilo kroz IPA projekat ili neke druge projektne aktivnosti. Zbog sveta toga ovaj dokument se može nazvati krovnim dokumentom koji predstavlja jednu osnovu za sve ostale strategije koje dolaze u oblasti pravosuđa, borbi protiv korupcije i vladavine prava. Pošto je to „živ“ dokument naravno da će se u procesu implementacije dešavati i određene promene i korekcije i to je razlog zbog čega je važno da se radi na tome da se uspostavi jasan mehanizam za sprovođenje ovog akcionog plana kroz odgovarajuća tela, pre svega kroz sekretarijat za sprovođenje akcionog plana. Pored toga, tu je i odgovornost šefa pregovaračkog tima za vođenje pregovora o pristupanju Republike Srbije Evropskoj uniji, pregovaračkih grupa za poglavlje 23 na čelu sa predsednikom pregovaračke grupe, koordinacionog tela za proces pristupanja Republike Srbije Evropskoj uniji, kao i Saveta koordinacionog tela. Kancelarija za ljudska i manjinska prava pruža stručnu podršku za administrativna praćenja ovog procesa, a u okviru samog akcionog plana predviđa se da u proces praćenja implementacije budu uključene i organizacije civilnog društva. Ona je istakla da je za sve akcione planove u suštini uvek bio problem to što teku neki rokovi, a aktivnosti nisu realizovane. Iz tog razloga je uvođenje mehanizma ranog uzbunjivanja kroz ovaj akcioi plan nešto što predstavlja dodatnu garanciju da će se predviđene mere i aktivnosti realizovati. Činjenica da će se akcioni plan razmatrati i biti usvojen u Narodnoj skupštini Republike Srbije, je nešto što čini da se u proces izrade uključe sve grane vlasti.

 **Elvira Kovač** se osvrnula na deo akcionog plana koji se odnosi na pitanja nacionalnih manjina. Kao članica Parlamentarne skupštine Saveta Evrope izrazila je zadovoljstvo što se osnovna tačka celog ovog dokumenta što se tiče ove oblasti, bazira na preporukama Trećeg mišljenja o Srbiji Savetodavnog komiteta u kontekstu Okvirne konvencije Saveta Evrope o zaštiti nacionalnih manjina. Ona je istakla da, kao što je opštepoznato doneće se i akcioni plan za ostvarivanje prava nacionalnih manjina do kraja godine. Istakla je koje stvari su izuzetno detaljno i značajno izrađene i planirane, a koje smatra da nedostaju. Kod tužilaštava je izuzetno detaljno urađeno pitanje zastupljenost pripadnika nacionalnih manjina, ali smatra da to nije slučaj sa sudovima. S druge strane, pozitivno je to što su vrlo detaljno izrađene obaveze pa i finansijski konkursi AP Vojvodine i lokalnih samouprava koje imaju neke svoje obaveze iz određenih zakona itd. ali nedostaje državni, nacionalni, centralni nivo npr. finansijska podrška nacionalnim savetima AP Vojvodine, finansijska podrška lokalnim samoupravama. Takođe je istakla da kada pričamo o ravnomernoj zastupljenosti pripadnika nacionalih manjina nedostaju javna preduzeća, a normalno bi bilo da u sredinama gde žive pripadnici nacionalnih manjina u velikom broju, da npr. u pošti ili drugim javnim ustanovama gde ljudi često dolaze, radnici znaju jezik manjine kako bi se olakšala komunikacija građana. Za kraj je pohvalila razmišljanje o obezbeđivanju političke participacije numeričkih malih malobrojnih nacionalnih manjina.

 **Slobodan Perić** je istakao potrebu daljih izmena zakoa u vezi izbora nacionalnih saveta nacionalnih manjina, u vezi obezbeđivanja prisustva na izbornim mestima. Takođe, istakao je da smatra da može doći do problema sa Rumunijom u vezi verske službe u istočnoj Srbiji. Naveo je da je problem što se njima ne dozvoljava da prave crkve u istočnoj Srbiji, ni da se verski izraze kako oni to misle, i misli da je to kontra efekat.

 **Suzana Paunović** je u vezi akcionog plana za nacionalne manjine informisala prisutne da je već formirana radna grupa u koju su uključeni i predstavnici nacionalnih manjina. Kancelarija je, zajedno sa Ministarstvom pravde i Ministarstvom državne uprave i lokalne samouprave, imala u vidu činjenicu da imamo jedan broj otvorenih bilateralnih pitanja i u tom smislu se u navedenoj radnoj grupi nalaze i predstavnici rumunske i vlaške nacionalne manjine. Istakla je da veruje da ćemo to što smo sada radili kroz mešovite komisije i brojne bilateralne sastanke, uspeti da rešimo kroz akcioni plan, uključujući i otvorena pitanja koja su ovde pomenuta.

 **Predsednik Odbora** je stavio na glasanje Predlog da se da pozitivno mišljenje o Nacrtu akcionog plana za Poglavlje 23. Mišljenje se daje Odboru za evropske integracije Narodne skupštine. Za izvestioca Odbora na sednici Odbora za evropske integracije određen je Meho Omerović, predsednik Odbora.

 Članovi Odbora su jednoglasno usvojili navedeni predlog.

 Sednica zaključena u 10.45 časova.

 **SEKRETAR ODBORA PREDSEDNIK ODBORA**

 **Rajka Vukomanović Meho Omerović**